CELEX: C2004/284/48
Language: el
Date: 2004-11-20 00:00:00
Title: Υπόθεση Τ-367/04: Προσφυγή της Gibtelecom Limited κατά της Επιτροπής των Ευρωπαϊκών Κοινοτήτων, που ασκήθηκε στις 15 Σεπτεμβρίου 2004

20.11.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 284/24
            
         Προσφυγή της Gibtelecom Limited κατά της Επιτροπής των Ευρωπαϊκών Κοινοτήτων, που ασκήθηκε στις 15 Σεπτεμβρίου 2004
   (Υπόθεση Τ-367/04)
   (2004/C 284/48)
   Γλώσσα διαδικασίας: η αγγλική
   Η Gibtelecom Limited, Γιβραλτάρ, εκπροσωπούμενη από τον M. Llamas, barrister και τον B. O'Connor, solicitor, άσκησε στις 15 Σεπτεμβρίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει την απόφαση της Επιτροπής της 5ης Ιουλίου 2004 με την οποία απορρίφθηκε η καταγγελία που είχε ασκήσει η Gibtelecom συμφωνα με το άρθρο 86 ΕΚ σε συνδυασμό με το άρθρο 82 ΕΚ.
            
         
               —
            
            
               Να καταδικάσει την Επιτροπή στα δικαστικά έξοδα της Gibtelecom.
            
         Λόγοι ακυρώσεως και κύρια επιχειρήματα:
   Με την επίδικη απόφαση η Επιτροπή απέρριψε την από 31 Οκτωβρίου 1996 καταγγελία της προσφεύγουσας με την οποία αυτή ισχυριζόταν ότι ο ισπανικός φορέας εκμεταλλεύσεως τηλεπικοινωνιών Telefonica SA, είχε διαπράξει σειρά καταχρηστικών εκμεταλλεύσεων δεσπόζουσας θέσεως κατά παράβαση του άρθρου 82 ΕΚ αρνούμενος να αναγνωρίσει τον διεθνή τηλεφωνικό κωδικό («350») και επιμένοντας στο να χρησιμοποιεί περιοριστικούς όρους κατά την επικοινωνία με αυτόματη άμεση κλήση μεταξύ Ισπανίας και Γιβραλτάρ. Η προσφεύγουσα μετέτρεψε στη συνέχεια την καταγγελία της αυτή σε καταγγελία κατά της Ισπανίας σύμφωνα με το άρθρο 86 ΕΚ, σε συνδυασμό με τα άρθρα 82 ΕΚ, 49 ΕΚ και 12 ΕΚ προβάλλοντας ότι η Telefonica ενεργούσε κατόπιν οδηγιών της Ισπανικής Κυβερνήσεως η οποία διεκδικεί την κυριαρχία επί του Γιβραλτάρ.
   Προς στήριξη της προσφυγής της, η προσφεύγουσα επικαλείται σειρά προβαλλόμενων προδήλων σφαλμάτων αξιολογήσεως της προσβαλλόμενης αποφάσεως. Κατά την προσφεύγουσα η Επιτροπή υπέπεσε σε πλάνη κρίνοντας ότι η Telefonica δεν είναι δημόσια επιχείρηση ή ότι δεν απολαύει ειδικών δικαιωμάτων υπό την έννοια του άρθρου 86 ΕΚ.
   Η προσφεύγουσα ισχυρίζεται περαιτέρω ότι η Ισπανία με τις πράξεις της αυτές παρέβη τις διατάξεις των οδηγιών 90/388 (1), 97/33 (2), 2002/21 (3) και 2002/77 (4) για την αριθμοδότηση και για την πρόσβαση. Θεωρεί επίσης ότι μπορεί να ασκηθεί προσφυγή κατά της Ισπανίας για τις προσβολές αυτές σύμφωνα με το άρθρο 86 ΕΚ είτε τα μέτρα που έλαβε η Ισπανία για να αποτρέψει την αναγνώριση από την Telefonica του διεθνούς τηλεφωνικού κωδικού του Γιβραλτάρ ήταν μέτρα γενικής εφαρμογής είτε όχι.
   Η προσφεύγουσα προβάλλει επίσης διάφορους διαδικαστικούς και διοικητικούς λόγους ακυρώσεως αναφερόμενη, στο πλαίσιο αυτό, σε παράβαση της δικαιολογημένης εμπιστοσύνης της προσφεύγουσας που δημιουργήθηκε, όπως ισχυρίζεται, από επιστολή που απέστειλαν στις 7 Ιουνίου 2000 τρία μέλη της Επιτροπής προς την Ισπανία και το Ηνωμένο Βασίλειο, ζητώντας από τις δύο χώρες, μεταξύ άλλων, να βρουν λύση όσον αφορά την καταγγελία για την αριθμοδότηση. Η προσφεύγουσα προβάλλει περαιτέρω, στο πλαίσιο του ίδιου λόγου, ότι η Επιτροπή δεν ενήργησε αμερόληπτα και παρέβη την αρχή σύμφωνα με την οποία αυτή πρέπει να ενεργεί σε εύλογο χρονικό διάστημα.
   
      (1)  Οδηγία 90/388/ΕΟΚ της Επιτροπής της 28ης Ιουνίου 1990 σχετικά με τον ανταγωνισμό στις αγορές των τηλεπικοινωνιακών υπηρεσιών (ΕΕ L 192 της 24.7.1990 σ. 10-16).
   
      (2)  Οδηγία 97/33/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1997 για τη διασύνδεση στο χώρο των τηλεπικοινωνιών προκειμένου να διασφαλισθεί καθολική υπηρεσία και διαλειτουργικότητα, με εφαρμογή των αρχών παροχής ανοικτού δικτύου (ΕΕ L 199 της 26.7.1997 σ. 32-52).
   
      (3)  Οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία πλαίσιο) ΕΕ L 108 της 24.4.2002 σ. 33-50).
   
      (4)  Οδηγία 2002/77/ΕΚ της Επιτροπής, της 16ης Σεπτεμβρίου 2002, σχετικά με τον ανταγωνισμό στις αγορές δικτύων και υπηρεσιών ηλεκτρονικών επικοινωνιών (κείμενο που παρουσιάζει ενδιαφέρον για τον ΕΟΧ) (ΕΕ L 249 της 17.9.2002 σ. 21-26).